Bittersøt livsvisdom fra 45-årig filmskaper
Herlig! 
Her kommer en intelligent komedie om hvordan vi strever med å holde oss unge og hippe, men ofte dummer oss ut mens vi gjør det. 

Regi/manus: Noah Baumbach. 
Med: 
Amanda Seyfried, Ben Stiller, Naomi Watts, Adam Driver, Brady Corbet, Charles Grodin. 
USA 2014. 
1 time 37 minutter. 
Aldersgrense: 
Tillatt for alle. 
Egnethet: 
Voksen. 

Den 45 år gamle regissøren og manusforfatteren Noah Baumbach ("The Squid and the Whale") er helt åpen på at han bruker selvbiografiske elementer i filmene sine. 
Likevel skal vi ikke tenke at hovedpersonen – den surnede, 44-årige dokumentaristen (Ben Stiller) – er en tro kopi av filmskaperen i det virkelige liv. 

Men vi kan trygt slå fast at Baumbach bruker sine livserfaringer til å skildre dagens 20— og 40-åringer på en svært presis og lattervekkende måte. 
Slik gir han et tidsbilde som er fascinerende, urkomisk og til ettertanke. 
Inspirasjonen er hentet fra selveste Henrik Ibsens drama "Byggmester Solness" der en aldrende byggmester er redd for å slippe til de unge. 

Inspirert av Ibsen 

Baumbach gir på stilig vis det ibsenske forelegg en egen vri: 
Ekteparet Josh og 43-årige Cornelia (Naomi Watts) har ikke lykkes i å få barn og kjenner seg ganske lost og utenfor da deres nærmeste venner blir oppslukt av sin nyfødte baby. 
Da er det fristende og rent ut befriende for de barnløse hovedpersonene å la seg inspirere av et ungt par midt i 20-årene som virker åpne og inkluderende. 

Til å begynne med er alt fryd og glede. 
Cornelia får langt mer ut av å gå på hiphop-kurs med unge Darby enn å delta på babysang med sin jevnaldrende venninne. 
Ektemannen Josh frisker opp klesstilen og fritidssyslene sine, men – akk – der rammes han av kink i ryggen og får diagnostisert leddbetennelse i knærne etter en sykkeltur med unge Jamie. 
Begge deler er blitt kostelige parodier.Urkomisk er også det peruvianske sjamankurset som Josh og Cornelia dras med på av sine unge venner. 
Utover natta spyr deltakerne i bøtter og spann etter å ha drukket den narkotiske urteteen ayahuasca. 
Opplegget er, ifølge regissøren, blitt in i hipsterkretser i Brooklyn. 

Falske toner og unoter 

Men "While we're young" har mye mer å by på enn generasjonskarikaturer. 
Baumbach viser sin dyktighet ved å lirke inn falske toner og unoter i spillet mellom de unge, de middelaldrende og de eldre. 
Filmskaper Josh har i 8 år (!) klippet på sin siste, hyperintellektuelle dokumentar og er mildt sagt motvillig til å bistå unge Jamie – også han med en ambisiøs regissørdrøm i magen – med hans filmopptak. 
Ei heller er Josh lydhør overfor sin svigerfar, en nestor innenfor filmfaget, da han forteller hva som bør klippes vekk for at den uferdige dokumentaren skal kunne fungere. 
Scenen er glitrende fortalt. 

Resten får dere finne ut av selv. 
Dypest sett handler det om at mange mennesker – 44-åringen er én av dem – gror fast i egne idealer og forestillinger. 
Brått oppdager Josh at en ny generasjon (Jamie) har blomstret opp og gjør tingene på en annerledes, for ham etisk tvilsom måte. 

Ben Stiller spiller hovedrollen godt med en solid porsjon selvironi, sinne og vemod og får utmerket følge av Naomi Watts i rollen som kona. 
Resten av skuespillerteamet bidrar på beste vis, ikke minst Charles Grodin som nådeløs svigerfar. 
Musikken til James Murphy og et klassisk lydspor gir det komiske dramaet en bittersøt tone. 

Skjønt den framstormende hipsteren ser ut til å trekke det lengste strået, ironiserer Baumbach friskt i begge generasjonsretninger. 
Syrlig replikker fra Jamies kone Darby (Amanda Seyfried) avslører at ikke alt er rosenrødt mellom 25-åringene heller. 
Snart risikerer også hennes generasjon å stivne i en stil og et sett med uvaner og føle at yngre mennesker stormer fram og gjør ting på en ny måte. 

Det er en vemodig erkjennelse vi må leve med. 
Det er likevel mulig å finne trygghet i et subjektivt ståsted, slik svigerfar til Josh faktisk har greid. 
